Kot-dʼIvuar davlat madhiyasi. L’Abidjanaise (inglizcha: „The Song of Abidjan“ tarjima: „Abidjan qoʻshigʻi“) — Kot-dʼIvuar davlat madhiyasi hisoblanadi. 1960-yil 27-iyulda 60-207-sonli qonun asosida qabul qilingan. Madhiyaning davlat madhiyasi maqomi Kot-d’Ivuar konstitutsiyaning 29-moddasida mustahkamlab qoʻyilgan. U lirik va vatanparvar sheʼr shaklida boʻlib, Kot-d’Ivuar tuprogʻining buyukligini va umid, tinchlik, qadr-qimmat va haqiqiy birodarlik kabi qadriyatlarni ifodalovchi ilhomlantiruvchi qoʻshiq hisoblanadi. Tarix. 1960-yilda mamlakat mustaqillikka erishganida qabul qilingan „L’Abidjanaise“ Kot-d’Ivuarning milliy madhiyasi hisoblanadi. Qoʻshiq soʻzlari vazirlar Mathieu Vangah Ekra va Joachim Bonyga tegishli. Musiqa Pierre-Marie Coty bilan birga Pierre-Michel Pango tomonidan yaratilgan va bunda fransuz madhiyasi „La Marseillaise“ni namuna sifatida olgan. 2007-yildan 2009-yilgacha Loran Gbagbo rahbarligida „L’Abidjanaise“ milliy madhiya sifatida boshqa „L’Ode à la Patrie“ qoʻshigʻiga almashtirish taklifi ilgari surildi. Ushbu madhiya matni 2002-yilda Kot-dʼIvuardagi fuqarolar urushi boshlanganidan keyin yaratilgan va 2003-yilda tanlov yoʻli bilan tanlangan. „Ode à la Patrie“ qoʻshigʻi sobiq davlat rahbari tarafdorlari tomonidan kuylangan va hozirgi madhiya oʻrniga RTI televideniyesi orqali efirga uzatilgan. 2007-yilgacha „Ode à la Patrie“ qoʻshigʻi madhiya sifatida ishlatilgan boʻlishiga qaramay, konstitutsiyaga koʻra mamlakatning bugungi kundagi milliy madhiyasi „L’Abidjanaise“ hisoblanadi. Keyinchalik mamlakat madhiyasini oʻzgartishga oid berilgan takliflar rad etildi.